Document ID: /roh_data/filtered/fineweb-2-filterrobots_roh.jsonl.gz/13748

En memoria da Jo Cox
- Mesemna, 22.6.2016, 20:13
Per in'ura è la debatta enturn la votaziun da Brexit stada airi - almain sin il Trafalgar Square a Londra. Millis da persunas èn sa regurdadas a la parlamentaria Jo Cox ch'è vegnida mazzada gievgia passada a mesa via. Perfin la purtadra dal Premi Nobel Malala Yousafzai ha undrà ses engaschi.
15 uras avant che la Gronda Britannia decida davart ses avegnir cun u senza l'Uniun europeica hai dà muments pli pensivs en il center da la metropola. Cun blera musica, videos e placats ha la famiglia da Jo Cox vulì far attent sin l'engaschi da la politicra ch'avess gì oz 42 onns.
#LoveLikeJo
Sut il motto «Viva sco Jo e charezza sco Jo» saja impurtant da persequitar vinavant las finamiras da Jo Cox e da s'engaschar per persunas a l'ur da la societad. Quai ha surtut Malala Yousafzai accentuà - ella che ha survegnì il Premi Nobel da la pasch per ses engaschi per uffants, suenter ch'ella aveva survivì in'attatga dals taliban.
« Ella è vegnida mazzada pervi da ses engaschi politic. »
Brendon Cox
Um da Jo Cox
La parlamentaria da la partida Labour era surtut s'engaschada vehementamain per ina politica da fugitivs pli liberala e per che la Gronda Britannia restia en l'Uniun europeica.
Tge influenza che la mort da Jo Cox ha sin la votaziun da Brexit en la Gronda Britannia è dispitaivel. Ils ultims dis èn las vuschs che vulan restar en l'Uniun europeica en scadin cas vegnidas pli fermas. Votantas e votants decidan gievgia, ils 23 da zercladur.
L'um che duai avair mazzà Jo Cox è en arrest d’inquisiziun. El para d’esser in fanaticher politic.
RR novitads 20:00